Enola Gay

[thumb|[Paul W. Tibbets|Paul Tibbets máva z kabíny lietadla *Enola Gay* pred náletom na Hirošimu, 1945]]
[thumb|Niektorí z členov posádky, ktorá zhodila [atómová bomba|atómovú bombu Little Boy na Hirošimu]]
[thumb|''Enola Gay'' pristáva na svojej základni na ostrove [Tinian po bombardovaní Hirošimy]]
thumb|''Enola Gay'' po nálete na Hirošimu
[thumb|Lietadlá [509th Composite Group|509. zmiešanej skupiny v období po bombardovaní Hirošimy. Zľava doprava bombardéry: *Big Stink*, *The Great Artiste* a *Enola Gay*]]

***Enola Gay*** je prezývka amerického bombardéra Boeing B-29 Superfortress (model B-29-45-MO, výrobné číslo 44-86292, trupové číslo 82) v špeciálnej úprave Silverplate, pomenovaného po Enole Gay Tibbetsovej, matke pilota a veliteľa lietadla, plukovníka Paula W. Tibbetsa. Lietadlo vyrobili v továrni firmy Glenn L. Martin Company na vojenskom letisku Offutt Field v Bellevue v Nebraske. Ešte na montážnej linke si ho 9. mája 1945 osobne vybral plukovník Tibbets, veliteľ 509. zmiešanej skupiny. Dňa 18. mája bolo odovzdané Armádnym vzdušným silám Spojených štátov a pridelené 393. bombardovacej letke 509. zmiešanej skupiny. Bombardér prevzala posádka, ktorej velil kapitán Robert A. Lewis, a 14. júna s ním odletela z Omahy na základňu 509. skupiny, ktorou bolo armádne vojenské letisko Wendover v Utahu. Dňa 6. augusta 1945, počas záverečnej fázy druhej svetovej vojny, sa bombardér *Enola Gay* stal prvým lietadlom, ktoré zhodilo atómovú bombu v boji. Bomba s krycím názvom „Little Boy“ bola zvrhnutá na mesto Hirošima v Japonsku a zničila približne tri štvrtiny mesta. *Enola Gay* letela aj 9. augusta na druhý jadrový útok na Japonsko v úlohe prieskumného lietadla pre primárny cieľ Kokura. Mraky a dym nad primárnym cieľom však spôsobili, že namiesto neho bol bombardovaný sekundárny cieľ, mesto Nagasaki. 

Po vojne sa bombardér vrátil do Spojených štátov, kde lietal z armádneho vojenského letiska Roswell v Novom Mexiku. V máji 1946 priletel na ostrov Kwajalein k jadrovým testom v Tichomorí v rámci operácie Crossroads, ale na skúšobné zhodenie bomby na atol Bikini ho nakoniec nevybrali. Neskôr v tom istom roku ho previezli do Smithsonian Institution a mnoho rokov strávil na leteckých základniach, kde bol vystavený poveternostným vplyvom a lovcom suvenírov, než ho v roku 1961 rozobrali a uskladnili v Smithsonovom zariadení v Suitlande v štáte Maryland.

V 80. rokoch 20. storočia sa skupiny veteránov zapojili do výzvy, aby Smithsonian lietadlo vystavil, čo viedlo k ostrej diskusii o vystavovaní bombardéra bez náležitého historického kontextu. Kokpit a predná časť lietadla boli v roku 1995 pri príležitosti 50. výročia bombardovania Hirošimy a Nagasaki vystavené v National Air and Space Museum v parku National Mall blízko centra Washingtonu, D. C. a vyvolali kontroverziu. Od roku 2003 je celý zreštaurovaný B-29 *Enola Gay* vystavený v Steven F. Udvar-Hazy Center, ktoré je pobočkou National Air and Space Museum. Posledný preživší člen posádky z náletu na Hirošimu, Theodore Van Kirk, zomrel 28. júla 2014 vo veku 93 rokov.

## Posádky
### Bombardovanie Hirošimy
Posádku lietadla *Enola Gay* tvorilo pri nálete na Hirošimu 6. augusta 1945 12 mužov. Posádku tvorili:

* Col. Paul W. Tibbets, Jr.&nbsp;– pilot a veliteľ lietadla
* Cpt. Robert A. Lewis&nbsp;– kopilot; regulárny veliteľ lietadla*
* Maj. Thomas Ferebee&nbsp;– bombometčík
* Cpt. Theodore „Dutch“ Van Kirk&nbsp;– navigátor
* Cpt. William S. „Deak“ Parsons&nbsp;– námorný expert na výbušniny a veliteľ misie
* 1st Lt. Jacob Beser&nbsp;– obsluha rušičky radaru (bol tiež jediným mužom, ktorý letel na oboch atómových bombardovacích lietadlách)
* 2nd Lt. Morris R. Jeppson&nbsp;– kontrolór elektronických obvodov bomby
* S/Sgt. Robert „Bob“ Caron&nbsp;– zadný strelec*
* S/Sgt. Wyatt E. Duzenbury&nbsp;– letový inžinier*
* Sgt. Joe S. Stiborik&nbsp;– obsluha radaru*
* Sgt. Robert H. Shumard&nbsp;– pomocník letového inžiniera*
* Pfc. Richard H. Nelson&nbsp;– obsluha rádia VHF*

Hviezdičky označujú regulárnych členov posádky lietadla *Enola Gay*.

O veliteľovi misie Parsonsovi sa hovorilo: *„Nikto nie je viac zodpovedný za to, aby sa táto bomba dostala z laboratória do podoby použiteľnej pre bojové operácie, ako kapitán Parsons, vďaka svojej genialite v oblasti munície.“*

### Bombardovanie Nagasaki
K náletu na Nagasaki 9. augusta 1945 letela *Enola Gay* s posádkou B-10, ktorá bola zvyčajne pridelená lietadlu *Up An’ Atom*:

* Cpt. George W. Marquardt&nbsp;– veliteľ lietadla 
* 2nd Lt. James M. Anderson&nbsp;– kopilot
* 2nd Lt. Russell Gackenbach&nbsp;– navigátor 
* Cpt. James W. Strudwick&nbsp;– bombometčík 
* T/Sgt. James R. Corliss&nbsp;– letový inžinier
* Sgt. Warren L. Coble&nbsp;– obsluha rádia 
* Sgt. Joseph M. DiJulio&nbsp;– obsluha radaru 
* Sgt. Melvin H. Bierman&nbsp;– zadný strelec 
* Sgt. Anthony D. Capua, Jr.&nbsp;– pomocník letového inžiniera/strelec

## ''Enola Gay'' v Steven F. Udvar-Hazy Center

Súbor:B-29 Superfortress Enola Gay on display.jpg
Súbor:Enola Gay on Display at Udvar-Hazy.jpg
Súbor:Enola Gay nose.jpg


## Referencie

## Literatúra
* CAMPBELL, Richard H. *The Silverplate Bombers (A History and Registry of the Enola Gay and Other B-29s Configured to Carry Atomic Bombs)*. Jefferson, Severná Karolína : McFarland, Incorporated, 2005. 235 s. ISBN 978-0-7864-2139-8.
* MANN, Robert A. *The B-29 Superfortress (A Comprehensive Registry of the Planes and Their Missions)*. Jefferson, Severná Karolína : McFarland, 2004. 276 s. ISBN 978-0-7864-1787-2.

## Pozri aj
* Boeing B-29 Superfortress
* Little Boy

## Iné projekty

Kategória:Lietadlá Boeing
Kategória:Letectvo druhej svetovej vojny
Kategória:Atómové bombardovanie Hirošimy a Nagasaki